ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2761/96 υποβολή: Roberta Angelilli (NI) προς την Επιτροπή (21 Οκτωβρίου 1996)

Θέμα: Προβολή της ιταλικής καλλιτεχνικής κληρονομιάς

Εδώ και αρκετόν καιρό υπάρχει στην Ιταλία προβληματισμός για την ανάγκη μιας καλύτερης διαχείρισης και προστασίας της καλλιτεχνικής και πολιτιστικής κληρονομιάς δεδομένου ότι, λόγω του μεγάλου πλούτου της χώρας αυτής σε πολιτιστικά αγαθά, σεν κατέστη δυνατό μέχρι σήμερα να εφαρμοσθεί μια πολιτική η οποία, πέρα από την απλή προστασία τους, θα συνέτεινε και στην προβολή των αγαθών αυτών. Σε άλλες αντιθέτως ευρωπαϊκές χώρες υπάρχουν κέντρα και ιδρύματα που έχουν ως σκοπό την προβολή της εθνικής καλλιτεχνικής κληρονομιάς - όπως το National Trust of Scotland -, και τα οποία μεριμνούν τόσο για τη διανομή πληροφοριακού και ενημερωτικού υλικού όσο και για τη δημιουργία μιας πραγματικής βιομηχανίας στον τομέα του πολιτισμού και του τουρισμού (παραγωγή αναμνηστικών αντικειμένων, μικρών έργων, ντοκυμανταίρ, κέντρων εικονικής πραγματικότητας, κλπ.).

Γνωρίζει η Επιτροπή εάν υπάρχουν ειδικές σχετικές μελέτες, καλά τεκμηριωμένες, που θα μπορούσαν να συμβάλουν στην αύξηση των γνώσεών μας στον τομέα αυτό;

Απάντηση του κ. Oreja εξ ονόματος της Επιτροπής (27 Νοεμβρίου 1996)

Η Επιτροπή, επί του παρόντος, δεν διαθέτει ειδικές μελέτες σχετικά με τις στο ευρωπαϊκό επίπεδο δραστηριότητες των κέντρων και ιδρυμάτων που έχουν στόχο την προβολή της εθνικής καλλιτεχνικής κληρονομιάς.

Πάντως, μια πρώτη προσέγγιση του θέματος θα μπορέσει να πραγματοποιηθεί με βάση τον - υπό προπαρασκευή - κατάλογο των πολιτιστικών στατιστικών πηγών στην Ευρώπη, του οποίου ο στόχος είναι να προβεί σε ανασκόπηση των οργανισμών που παράγουν κατά τρόπο συνεχή πολιτιστικές στατιστικές.
ΓΡΑΠΤΗ ΕΡΩΤΗΣΗ E-2450/96 υποβολή: Umberto Bossi (ELDR) προς το (25 Σεπτεμβρίου 1996)

Θέμα: Διαδικασίες προσχώρησης της Παδανίας στην Ευρωπαϊκή Ένωση

Λαμβάνοντας υπόψη ότι: Εντός του ιταλικού κράτους, υπάρχουν δύο ριζικά διαφορετικά παραγωγικά συστήματα, το ένα είναι το σύστημα της Παδανίας, που βρίσκεται στη δέκατη ή τη δέκατη πέμπτη θέση στον κόσμο από άποψη ανταγωνιστικότητας, και το άλλο είναι το σύστημα του Νότου της Ιταλίας που κατέχει την εκατοστή πεντηκοστή ή τη διακοσιοστή θέση. Τα συστήματα αυτά είναι συνδεδεμένα μεταξύ τους λόγω του συστήματος ενισχύσεων που η κυβέρνηση της Ρώμης δεν κατόρθωσε να χρησιμοποιήσει για να δρομολογήσει την ανάπτυξη του Νότου και που σήμερα αποτελεί τεράστια επιβάρυνση για το κρατικό κόστος που καλείται να καταβάλει η Παδανία 7

όσον αφορά το ενιαίο νόμισμα, η Ιταλία δεν μπορεί να συμμετάσχει σε αυτό, με αποτέλεσμα τις δραστικές συνέπειες για την οικονομία της Παδανίας και την συνακόλουθη διάσπαση της χώρας 7

η προαναφερθείσα κατάσταση καθιστά πλέον αναπόφευκτη την καθιέρωση δύο διαφορετικών νομισμάτων για τα δύο ως άνω παραγωγικά συστήματα και την συνεπαγόμενη ανεξαρτησία της Παδανίας 7

η εξέλιξη των γεγονότων είναι ταχεία και στις 15 Σεπτεμβρίου 1996 θα πραγματοποιηθεί η Διακήρυξη Ανεξαρτησίας στη Βενετία και η γέννηση της Ομοσπονδιακής Δημοκρατίας της Παδανίας, που θα έχει δική της προσωπική κυβέρνηση.

Μπορεί το Συμβούλιο να αναφέρει ποιές είναι οι διαδικασίες που προβλέπονται σε κοινοτικό επίπεδο για την περίπτωση της Παδανίας, η οποία είναι ήδη τμήμα κράτους μέλους, ιδίως όσον αφορά την προσχώρησή της στην Ένωση, δεδομένης της αταλάντευτης βούλησης του έθνους αυτού να βρίσκεται στην πρώτη γραμμή της διαδικασίας της ευρωπαϊκής ενοποίησης, βούληση που υπαγορεύεται από την ιστορία, την οικονομία και τον πολιτισμό του;

Κοινή απάντηση στις γραπτές ερωτήσεις Ε-2448/96 και Ε-2450/96 (17 Ιανουαρίου 1997)

Οιαδήποτε τροποποίηση της Συνθήκης δεν μπορεί να προκύψει παρά από μία Διακυβερνητική Διάσκεψη η οποία, όπως υποδηλώνει ο όρος, είναι μια διάσκεψη των κυβερνήσεων των κρατών μελών.

Το Συμβούλιο υπό την ιδιότητά του αυτή δεν είναι αρμόδιο να απαντήσει στις ερωτήσεις των αξιότιμων βουλευτών.
ΓΡΑΠΤΗ ΕΡΩΤΗΣΗ E-2624/96 υποβολή: Gerardo Fernαndez-Albor (PPE) προς την Επιτροπή (15 Οκτωβρίου 1996)

Θέμα: Πρόταση του Ηνωμένου Βασιλείου κατά των πλοιοκτητών που χρησιμοποιούν άδεια αλιείας μιας χώρας διαφορετικής από τη δική τους

Η πρόταση του Ηνωμένου Βασιλείου να συμπεριληφθεί στη μεταρρύθμιση των Συνθηκών της ΕΕ ένα πρωτόκολλο το οποίο θα επιτρέπει σε κάθε κράτος μέλος να θέτει όρους στους πλοιοκτήτες που χρησιμοποιούν άδειες αλιείας μιας χώρας διαφορετικής από τη δική τους, θεωρείται, από ορισμένες χώρες της Κοινότητας, ως πραγματική επίθεση κατά της ίδιας της ουσίας της κοινής αγοράς.

Η πρόταση αυτή είναι απαράδεκτη, τόσο από την άποψη της κοινής αλιευτικής πολιτικής, όσο και υπό το πρίσμα της κοινοτικής εσωτερικής αγοράς, διότι άν γίνει αποδεκτή η ύπαρξη ειδικών περιπτώσεων, σε οποιονδήποτε τομέα, θα ανοίξει η πόρτα για την αποδιάρθρωση της Κοινότητας και της ενιαίας αγοράς, της οποίας είναι γνωστές οι τέσσερις βασικές ελευθερίες: εγκατάστασης, διακίνησης αγαθών και κεφαλαίων και παροχής υπηρεσιών.

Θεωρεί η Επιτροπή παραδεκτή τη βρετανική πρόταση, η οποία αποσκοπεί στην τοποθέτηση φραγμών στην κοινή αλιευτική πολιτική και, κατά συνέπεια, αποτελεί μετωπική επίθεση κατά των Συνθηκών στο σύνολό τους;

Απάντηση της κ. Bonino εξ ονόματος της Επιτροπής (11 Νοεμβρίου 1996)

Η Επιτροπή, ως θεματοφύλακας των συνθηκών, μεριμνά ώστε τα κράτη μέλη να τηρούν τις αρχές και τις διατάξεις της συνθήκης ΕΚ και ειδικότερα εκείνες που έχουν σχέση με την αρχή της μη διακρίσεως και με την ελεύθερη διακίνηση των προσώπων, των υπηρεσιών, των εμπορευμάτων και των κεφαλαίων τόσο στο πλαίσιο της εσωτερικής αγοράς όσο και στο πλαίσιο της Κοινής Αλιευτικής Πολιτικής.

Το Ευρωπαϊκό Δικαστήριο επιβεβαίωσε και διευκρίνησε στην νομολογία του, την εφαρμογή των βασικών αρχών της συνθήκης ΕΚ που αναφέρονται ανωτέρω στον τομέα της αλιείας.

Στο πλαίσιο αυτό, η Επιτροπή αντιτίθεται σε πρωτοβουλίες που έχουν ως στόχο τον περιορισμό του υφιστάμενου πεδίου εφαρμογής των βασικών κανόνων της συνθήκης σε οποιονδήποτε τομέα, συμπεριλαμβανομένου του τομέα της αλιείας.
ΓΡΑΠΤΗ ΕΡΩΤΗΣΗ E-2937/96 υποβολή: Νικήτας Κακλαμάνης (UPE) προς την Επιτροπή (8 Νοεμβρίου 1996)

Θέμα: Προγράμματα Επαγγελματικής Κατάρτισης στα πλαίσια του Β 7Κ.Π.Σ.

Όπως είναι γνωστό, στα πλαίσια του Β Κοινοτικού Πλαισίου Στήριξης έχουν ενταχθεί Προγράμματα Επαγγελματικής Κατάρτισης που σκοπό έχουν την αναβάθμιση του επιπέδου της.

Τελευταία, όμως, υπάρχουν πληροφορίες για «πάγωμα» αυτών των Προγραμμάτων από την Ευρωπαϊκή Επιτροπή μετά από ελέγχους που διεξήχθησαν στην Ελλάδα και κατέληξαν στον εντοπισμό παρατυπιών στη διαχείριση των σχετικών κονδυλίων. Θα ήθελα να πληροφορηθώ από την Επιτροπή:

1. Τί ακριβώς παρατυπίες διαπιστώθηκαν και εκ μέρους ποιών υπηρεσιακών ή άλλων παραγόντων;

2. Σταμάτησε όντως η ροή πόρων στα πλαίσια αυτών των προγραμμάτων προς την Ελλάδα, και σε τί ύψος ανέρχονται οι δεσμευμένοι αυτοί πόροι;

Απάντηση του κ. Flynn εξ ονόματος της Επιτροπής (14 Ιανουαρίου 1997)

Μετά τη διαπίστωση των ανωμαλιών στο Εθνικό Κέντρο Πιστοποίησης, η Επιτροπή αναγκάστηκε να ζητήσει τη διακοπή των εργασιών της πιστοποίησης των Κέντρων Επαγγελματικής Κατάρτισης (ΚΕΚ). Αυτή η απόφαση ελήφθη ώστε να μη διακυβευθεί η εφαρμογή των ενεργειών επαγγελματικής κατάρτισης που προβλέπονται στα επιχειρησιακά προγράμματα που έχουν καταρτισθεί για την Ελλάδα στο πλαίσιο της εφαρμογής του κοινοτικού πλαισίου στήριξης για την περίοδο 1994-1999.

Η Επιτροπή ζήτησε να γίνουν οι ενδεικνυόμενες διορθωτικές ενέργειες από τις ελληνικές αρχές, να εγκριθεί ένα νέο εθνικό σύστημα πιστοποίησης και οι αντίστοιχες δραστηριότητες να αναπτύσσονται μέσω διαφανών και αξιόπιστων διαδικασιών. Η Επιτροπή αφενός καταβάλλει προσπάθειες σε κοινή συμφωνία με το κράτος μέλος, για να καθιερώσει τους νέους τρόπους πιστοποίησης και αφετέρου, για να μην διακόψει τη ροή πιστώσεων από το Ευρωπαϊκό Κοινωνικό Ταμείο προς την Ελλάδα, να προτείνει ορισμένες ενέργειες που πρέπει να υλοποιηθούν αμέσως.
ΓΡΑΠΤΗ ΕΡΩΤΗΣΗ E-2923/96 υποβολή: Alex Smith (PSE) προς την Επιτροπή (8 Νοεμβρίου 1996)

Θέμα: Νέες κατευθυντήριες γραμμές σχετικά με την αερομεταφορά πλουτωνίου

Προτίθεται η Επιτροπή να εκπονήσει προτάσεις με στόχο να συμπεριλάβει στην κοινοτική νομοθεσία τις νέες κατευθυντήριες γραμμές για τα κοντέϊνερς αερομεταφοράς πλουτωνίου, τις οποίες ενέκρινε το συμβούλιο του Διεθνούς Οργανισμού Ατομικής Ενέργειας το Σεπτέμβριο; Σχεδιάζει ο αρμόδιος Επίτροπος να ζητήσει τη γνώμη των ενδιαφερομένων μη κυβερνητικών ομάδων που έχουν εκφράσει ανησυχίες σχετικά με τους κινδύνους που περικλείουν οι νέες αυτές προδιαγραφές;

Απάντηση του κ. Παπουτσή εξ ονόματος της Επιτροπής (17 Δεκεμβρίου 1996)

Το Διοικητικό Συμβούλιο του Διεθνούς Οργανισμού Ατομικής Ενεργείας (ΔΟΑΕ) θέσπισε, τον Σεπτέμβριο του 1996, τις αναθεωρημένες διατάξεις για την ασφαλή μεταφορά ραδιενεργών υλικών. Οι εν λόγω διατάξεις θα αποσταλούν στους ενδιαφερόμενους οργανισμούς προκειμένου να ενσωματωθούν στις διεθνείς συμφωνίες μεταφορών (οδικών, σιδηροδρομικών, πλωτών και εναέριων). Κοινός στόχος των οργανισμών μεταφορών είναι η ταυτόχρονη εφαρμογή των αναθεωρημένων διατάξεων του ΔΟΑΕ. Στην πράξη, αυτό σημαίνει ότι όλα τα κράτη μέλη της Κοινότητας (καθώς και σημαντικός αριθμός υποψηφίων κρατών μελών) οφείλουν να έχουν συμμορφωθεί πλήρως με τις νέες διατάξεις την ίδια ημερομηνία του έτους 2001.

Όσον αφορά την οδική και σιδηροδρομική μεταφορά ραδιενεργών υλικών, οι οδηγίες του Συμβουλίου 94/55/ΕΚ ((ΕΕ αριθ. L 319 της 12.12.1994. )) και 96/49/ΕΚ ((ΕΕ αριθ. L 235 της 17.9.1996. )), μετά την από 1ης Ιανουαρίου 1997 εφαρμογή τους, θα εξασφαλίζουν την εντός της Κοινότητας εφαρμογή των ιδίων διατάξεων τόσο για τις εσωτερικές όσο και τις διεθνείς μεταφορές.

Οι ανησυχίες των μη κυβερνητικών οργανισμών σχετικά με την εναέρια μεταφορά πλουτωνίου διατυπώθηκαν κατά την διαδικασία αναθεώρησης του ΔΟΑΕ και, αμεσότερα, στους διεθνείς οργανισμούς μεταφορών στους οποίους έχουν την ιδιότητα του παρατηρητή.

Οι παρούσες, αναθεωρημένες διατάξεις, στηρίζονται στις πλέον πρόσφατες συστάσεις του ICRP ((Διεθνής Επιτροπή Ακτινοπροστασίας - δημοσίευμα 60. )) και είναι πλήρως συμβατές με την οδηγία 96/29/Ευρατόμ του Συμβουλίου της 13ης Μαΐου 1996 περί θεσπίσεως των βασικών προτύπων ασφαλείας για την προστασία της υγείας των εργαζομένων και του κοινού από τους κινδύνους που προέρχονται από την ιοντίζουσα ακτινοβολία ((ΕΕ αριθ. L 159 της 29.6.1996. )). Στις διατάξεις του ΔΟΑΕ θα εξακολουθήσουν να λαμβάνονται και στο μέλλον υπόψη τα αποτελέσματα των συντονισμένων ερευνητικών προγραμμάτων καθώς και η πείρα από τις εκτελούμενες μεταφορές. Η Επιτροπή συμμετέχει ενεργά στη διαδικασία αναθεώρησης.
ΓΡΑΠΤΗ ΕΡΩΤΗΣΗ E-2972/96 υποβολή: Jan Mulder (ELDR) προς την Επιτροπή (8 Νοεμβρίου 1996)

Θέμα: Η καισαρική τομή ως συνιστώσα μιας ενεργούς πολιτικής εκτροφής σε ορισμένες ράτσες βοοειδών

Σε διάφορα κράτη μέλη, κατόπιν μεσολαβήσεως των κρατικών αρχών, επιβάλλεται περιορισμός στην εφαρμογή της καισαρικής τομής ως συνιστώσας μιας ενεργούς πολιτικής εκτροφής ζώων όσον αφορά ορισμένες ράτσες βοοειδών μεταξύ άλλων για λόγους ηθικούς (π.χ. στην Ολλανδία). Δεδομένου ότι αυτό δεν συμβαίνει σε άλλα κράτη μέλη, ενδέχεται να αποτελέσει στοιχείο αθέμιτου ανταγωνισμού σε διάφορους τομείς εκτροφής ζώων.

Φρονεί άραγε η Επιτροπή ότι η εν λόγω πολιτική πρέπει όντως να επαφεθεί στα κράτη μέλη ή μήπως είναι σκόπιμη η επί του θέμτος κοινοτική νομοθεσία και μήπως θα έπρεπε όλα τα κράτη μέλη να ακολουθήσουν εκείνη την πολιτική των κρατών μελών που περιορίζουν την εφαρμογή της καισαρικής τομής;

Απάντηση του κ. Fischler εξ ονόματος της Επιτροπής (6 Δεκεμβρίου 1996)

Η Επιτροπή έχει επίγνωση ότι τα κράτη μέλη εφαρμόζουν προς το παρόν πολιτικές, οι οποίες διαφέρουν από πολλές απόψεις όσον αφορά τη γέννηση ζώων με καισαρική τομή.

Μέχρι σήμερα η Επιτροπή δεν θεώρησε αναγκαία την εναρμόνιση των εθνικών κανόνων που διέπουν τη διαδικασία αυτή.

Η Επιτροπή ενέκρινε ωστόσο, αλλά δεν επικύρωσε ακόμη το πρωτόκολλο για την τροποποίηση της ευρωπαϊκής σύμβασης για την προστασία των ζώων που διατηρούνται για λόγους εκτροφής, η οποία ορίζει ότι «διαδικασίες φυσικής ή τεχνητής εκτροφής, οι οποίες δημιουργούν ή ενδέχεται να δημιουργήσουν πόνο ή βλάβη σε οιοδήποτε ζώο δεν πρέπει να εφαρμόζονται».
ΓΡΑΠΤΗ ΕΡΩΤΗΣΗ E-3273/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί το Ηνωμένο Βασίλειο;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2663/96 υποβολή: Amedeo Amadeo (NI) προς την Επιτροπή (15 Οκτωβρίου 1996)

Θέμα: Internet

Η γρήγορη ανάπτυξη των επικοινωνιών μέσω του Internet αποτελεί ένα μεγάλο πλεονέκτημα για τη διεθνή κοινότητα, αλλά συνεπάγεται και σοβαρούς κινδύνους. Παραδείγματος χάριν στην Ιταλία σημειώθηκαν σοβαρές παρεκτροπές σχετιζόμενες με την παιδεραστία.

Μολονότι υπάρχουν εθνικές ρυθμίσεις που θα πρέπει να εξασφαλίζουν τη δημόσια τάξη όσον αφορά τις υπηρεσίες της ενδιαφερόμενης χώρας, ερωτάται η Ευρωπαϊκή Επιτροπή εάν θεωρεί σκόπιμο, λαμβάνοντας υπόψη τη διεθνική σημασία του δικτύου Internet, να αξιολογήσει τους προαναφερθέντες κινδύνους και να καταρτίσει οδηγία για την εναρμόνιση και τη ρύθμιση όλου του ζητήματος.

Απάντηση της κ. Gradin εξ ονόματος της Επιτροπής (5 Δεκεμβρίου 1996)

Η Επιτροπή δίνει ιδιαίτερη προσοχή στο θέμα της προστασίας των γενικών συμφερόντων στο πλαίσιο της ανάπτυξης των νέων ηλεκτρονικών υπηρεσιών και, ιδίως, των παγκόσμιων δικτύων επικοινωνίας και του Internet.

Αν και τα νέα αυτά μέσα επικοινωνίας προσφέρουν νέες δυνατότητες, κυρίως όσον αφορά την ελευθερία της έκφρασης, είναι σαφές ότι η κυκλοφορία, μέσω των δικτύων αυτών, ορισμένων περιεχομένων που προσβάλλουν σοβαρά την ανθρώπινη αξιοπρέπεια, στα οποία περιλαμβάνονται η παιδεραστία και η παιδική πορνογραφία, θέτει πραγματικά προβλήματα.

Η Επιτροπή ξεκίνησε διάφορες κατάλληλες εργασίες στον τομέα αυτό. Ιδίως, στις 16 Οκτωβρίου 1996 εξέδωσε δύο έγγραφα:

- ανακοίνωση σχετικά με την κυκλοφορία παράνομων και βλαβερών περιεχομένων στο Internet ((έγγρ. COM(96) 487 τελικό. )). Η ανακοίνωση αυτή αναλύει τα διάφορα προβλήματα που τίθενται από την κυκλοφορία τέτοιου είδους περιεχομένων και προτείνει εναλλακτικές λύσεις για βραχυπρόθεσμη δράση με στόχο την καταπολέμηση ή τη θέση υπό έλεγχο των εν λόγω προβλημάτων.

- πράσινο βιβλίο για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών της πληροφόρησης ((έγγρ. COM(96) 483 τελικό. )). Το πράσινο βιβλίο αποσκοπεί στο να καταστήσει δυνατή τη διεξαγωγή εμπεριστατωμένων συζητήσεων που θα πρέπει να καταλήξουν σε μεσοπρόθεσμες και μακροπρόθεσμες ενέργειες για το σύνολο των ηλεκτρονικών υπηρεσιών από την τηλεόραση έως το Internet.

Οι με βάση τα έγγραφα αυτά διαβουλεύσεις που πρόκειται να διεξαχθούν προσεχώς με τα κράτη μέλη, τις βιομηχανίες και τα λοιπά ενδιαφερόμενα μέρη θα επιτρέψουν να προσδιοριστεί ο τρόπος με τον οποίο η Κοινότητα μπορεί να συμβάλει αποτελεσματικά στην ανάπτυξη πρόσφορων λύσεων.
ΓΡΑΠΤΗ ΕΡΩΤΗΣΗ P-3096/96 υποβολή: Inger Schφrling (V) προς την Επιτροπή (8 Νοεμβρίου 1996)

Θέμα: Εισαγωγή μπανανών

Οι μπανάνες είναι ωφέλιμες αλλά οι μέθοδοι καλλιέργειάς τους είναι κατακριτέες. Κατά την καλλιέργεια μπανανών εμποτίζεται το έδαφος με χημικές ουσίες προκειμένου να εμποδισθεί η προσβολή των ριζών της μπανανιάς από διάφορες ασθένειες. Οι φυτείες μπανάνας ραντίζονται και χειρωνακτικά και από αεροπλάνο. Εκτός τούτου, κατά τη διάρκεια ανάπτυξης του φυτού, ο κορμός του είναι περιτυλιγμένος σε μία πλαστική σακούλα, γεμάτη με ζιζανιοκτόνα. Οι δηλητηριώδεις ουσίες μολύνουν τα υπόγεια ύδατα και διαταράσσουν, τελικά, το οικολογικό σύστημα. Οι άνθρωποι που εργάζονται στις φυτείες είναι μονίμως εκτεθειμένοι στις τοξικές χημικές ουσίες και προσβάλλονται από καρκίνο, στειρότητα, δηλητηρίαση, ή υφίστανται άλλες βλάβες.

Υπάρχουν μπανάνες που καλλιεργούνται χωρίς δηλητήρια, όμως η ποσότητα είναι μικρή και κοινοτικοί κανονισμοί δυσκολεύουν την εισαγωγή τους. Τί σκοπεύει να πράξει η Επιτροπή προκειμένου να διευκολύνει την εισαγωγή οικολογικά καλλιεργημένων προϊόντων και ιδιαιτέρως μπανανών;

Απάντηση του κ. Fischler εξ ονόματος της Επιτροπής (28 Νοεμβρίου 1996)

Οι ρυθμίσεις για τις εισαγωγές μπανάνας στην Κοινότητα δεν κάνουν σε καμία περίπτωση διακρίσεις με βάση τη μέθοδο παραγωγής. Οι παραγωγοί, οι αποστολείς ή οι εμπορικοί φορείς φιλικών προς το περιβάλλον καλλιεργημένων μπανανών επωφελούνται ακριβώς από τις ίδιες συνθήκες, όπως και οι έμποροι που παράγουν μπανάνες σύμφωνα με τη συμβατική γεωργική πρακτική.

Οι οργανικές μπανάνες διατίθενται επί του παρόντος σε καταναλωτές εντός της Κοινότητας, εισάγονται δε σε μικρές ποσότητες, δεδομένου ότι η αγορά οργανικών προϊόντων είναι περιορισμένη. Επιπροσθέτως, για την εκπλήρωση των δεσμεύσεών της τόσο προς το Κοινοβούλιο όσο και προς το Συμβούλιο, η Επιτροπή εξετάζει, επί του παρόντος, τα μέσα στήριξης που θα μπορούσαν να παρασχεθούν για τη στήριξη της διαχείρισης των μπανανών θεμιτού εμπορίου στην κοινοτική αγορά. Τα προϊόντα θεμιτού εμπορίου είναι αγαθά που παράγονται σύμφωνα με ειδικά κριτήρια που αφορούν τις κοινωνικές και τις περιβαλλοντικές συνθήκες παραγωγής και συναλλαγών.
ΓΡΑΠΤΗ ΕΡΩΤΗΣΗ E-2453/96 υποβολή: Gijs de Vries (ELDR) προς το (25 Σεπτεμβρίου 1996)

Θέμα: Οι αιτούντες άσυλο με προέλευση από το Μπουρούντι

Το Μάρτιο του 1996 το Βέλγιο, η Δανία, οι Κάτω Χώρες και το Ηνωμένο Βασίλειο ανέστειλαν την απέλαση αιτούντων άσυλο προς το Μπουρούντι, ενώ η Γαλλία και η Γερμανία είχαν την πρόθεση να απελάσουν παρομοίους αιτούντες άσυλο.

1. Ποιά κράτη μέλη έχουν από τον Μάρτιο και μετά, απελάσει αιτούντες άσυλο προς το Μπουρούντι;

2. Τα κράτη μέλη, τα οποία στο άρθρο Κ.1 της Συνθήκης αποφάσισαν να θεωρήσουν την πολιτική του ασύλου ως υπόθεση κοινού ενδιαφέροντος, έχουν αποφασίσει να ακολουθήσουν κοινή πολιτική σχετικά με το θέμα αυτό και αν ναι, ποιά;

Απάντηση (17 Ιανουαρίου 1997)

Το Συμβούλιο δεν διαθέτει εμπεριστατωμένα πληροφορικά στοιχεία σχετικά με τον επαναπατρισμό των αιτούντων άσυλο που προέρχονται από το Μπουρούντι, από μέρους των διαφόρων κρατών μελών.

Δεν υπάρχει κοινή πολιτική των κρατών μελών, καθορισμένη από το Συμβούλιο, στον τομέα της απέλασης ή μη απέλασης των αιτούντων άσυλο οι οποίοι προέρχονται από το Μπουρούντι, στις περιπτώσεις οριστικής απόρριψης των αιτήσεών τους.

Αντιθέτως η κοινή θέση της 4ης Μαρτίου 1996 την οποία καθόρισε το Συμβούλιο σχετικά με την εναρμονισμένη εφαρμογή του ορισμού του όρου «πρόσφυγας» κατά την έννοια του άρθρου 1 της Σύμβασης της Γενεύης, της 28ης Ιουλίου 1951, για το καθεστώς των προσφύγων ((ΕΕ L 63/2 της 13.3.1996. )), ενδέχεται να επιφέρει τη σύγκλιση των πολιτικών των κρατών μελών στον τομέα στον οποίο αναφέρεται η ως άνω ερώτηση, μολονότι, επί του παρόντος, το Συμβούλιο δεν διαθέτει συγκεκριμένες πληροφορίες για την αξιολόγηση των επιπτώσεων αυτών.

Εξάλλου στο ψήφισμά του της 14ης Οκτωβρίου 1996 για τον καθορισμό των προτεραιοτήτων της συνεργασίας στον τομέα της δικαιοσύνης και των εσωτερικών υποθέσεων για την περίοδο από 1ης Ιουλίου 1996 μέχρι 30 Ιουνίου 1998 ((ΕΕ C 319/1 της 26.10.1996. )), το Συμβούλιο όρισε μεταξύ των προτεραιοτήτων του στον τομέα της βελτίωσης της συνεργασίας στον τομέα της μετανάστευσης και του ασύλου την εξέταση των μορφών δευτερεύουσας προστασίας (έμπρακτη προστασία και άδεια διαμονής για ανθρωπιστικούς λόγους).

Εντωμεταξύ, θα μπορούσε να συζητηθεί το θέμα της αντιμετώπισης των αιτούντων άσυλο οι οποίοι προέρχονται από το Μπουρούντι, μετά από αίτηση οιασδήποτε αντιπροσωπίας στα πλαίσια του Κέντρου πληροφοριών, προβληματισμού και ανταλλαγών στον τομέα του ασύλου (CIREA).